**Szakképzési munkaszerződés rendszere**

A szakképzési rendszerben a duális képzőhelyen a tanuló **szakképzési munkaszerződéssel** vehet részt a szakirányú oktatásban.

* A tanuló és a duális képzőhely között **munkaviszony** jön létre.
* Azzal a tanulóval köthető, aki a szakmára előírt egészségügyi feltételeknek és pályaalkalmassági követelményeknek megfelel, 15. életévét betöltötte, sikeres ágazati alapvizsgával rendelkezik.
* A szakirányú oktatás kezdő napjától a **szakirányú oktatás egészére kiterjedő** **határozott időtartamra**, vagy **rövid ciklusú szakképzési munkaszerződés** a szakirányú oktatásban részt vevő szakmát tanulóval, évente két alkalommal, legalább kettő és legfeljebb tizenkettő hét, de éves szinten összesen legfeljebb 12 hét határozott időtartamra (pl. összefüggő szakmai gyakorlat, tömbösített gyakorlat) köthető.
* A tanuló, illetve a képzésben részt vevő személy egyidejűleg csak **EGY** szakképzési munkaszerződéssel rendelkezhet.
* A szakképzési munkaszerződést, annak módosítását és felmondását **írásba kell foglalni**.

**Szakképzési munkaszerződés kötési korlát:**

A duális képzőhely 12-nél több tanulóval a szakképzési munkaszerződés megkötésének évét megelőző év átlagos statisztikai állományi létszáma legfeljebb 30%-áig köthet szakképzési munkaszerződést. A gyakorlatban ez azt jelenti, hogy azon duális képzőhelyek esetében, ahol a fentiek szerint számított átlagos állományi létszám nem haladja meg a 40 főt, a megköthető szakképzési munkaszerződések száma maximum 12 lehet. 13 szakképzési munkaszerződés 44 fő foglalkoztatottól, 14 pedig 47 fő foglalkoztatottól köthető.

Nem vonatkozik létszámkorlát a 2-12 hétre kötött Szakképzési munkaszerződésre és a saját munkavállalóval kötött Szakképzési munkszerződésre.

**Jogok és kötelezettségek**

* A tanuló teljes napi **munkaideje nem haladhatja meg a** **napi 8 órát, fiatal munkavállaló estében a napi 7 órát.**
* A napi szakirányú oktatást **6 és 22 óra között** kell megszervezni.
* Legalább **16 óra folyamatos pihenőidő**t kell biztosítani a következő napi szakirányú illetve közismereti oktatás előtt.
* Ha a tanuló napi szakirányú oktatási ideje a 4,5 órát meghaladja, legalább 30 perc; ha a 6 órát meghaladja, legalább 45 perc megszakítás nélküli **munkaközi szünet**et kell biztosítani **a napi szakirányú oktatási időn belül**.
* A tanuló részére legfeljebb **négyhetes munkaidőkeret**et lehet elrendelni.
* Rendkívüli munkaidőre nem kötelezhető.
* A **tanulót 45 munkanap/naptári év szabadság illeti meg, a képzésben részt vevő személyt (felnőttképzési jogviszonyban) 30 munkanap/naptári év szabadság illeti meg.** A szabadság kiadásánál figyelemmel kell lenni az őszi, téli, tavaszi és nyári szünet rendjére. **A nyári szünetben a tanulók egybefüggő nyári szabadsága minimum 20 munkanap.** **A szabadság időtartamára távolléti díj illeti meg.**
* A szakmát tanuló a szakképzési törvény végrehajtási rendeletében és a Mt-ben meghatározott esetben mentesül a rendelkezésre állási és munkavégzési kötelezettségének teljesítése alól. Erre az időre távolléti díjat kell fizetni.
* A szakmát tanuló mentesül a munkavégzési kötelezettség alól a szakmai vizsgát közvetlenül megelőző három munkanapra, valamint **érettségi vizsgatárgyanként** – a vizsga napját is beszámítva – **4 munkanap**ra.
* Szakképzési munkaszerződéssel rendelkező tanulók számára – a tanuló kérésére – a szakképző intézmény megszervezi a szakmai vizsga előtt a legalább öt munkanapos egybefüggő felkészítést.
* A szakképzési munkaszerződéssel rendelkező tanuló a mulasztását a keresőképtelenségről kiállított igazolással kell, hogy igazolja a duális képzőhely felé. Ezt a Kréta rendszerben rögzíteni kell.
* Az igazolatlan mulasztás pótlási lehetősége megszűnt.
* A tanuló a megismételt évfolyamon akkor is köteles teljesíteni az egybefüggő gyakorlatot, ha azt korábban már teljesítette.

**A duális képzőhely**

* kezdeményezi – nyilvántartás hiányában – a **kamarai nyilvántartásba vételt**,
* biztosítja a szakirányú oktatáshoz szükséges **személyi és tárgyi feltételeket**,
* **minőségirányítási rendszer**t működtet vagy legalább a gazdasági kamara által kidolgozott szempontrendszerben meghatározott minőségi követelményeknek megfelel,
* **megköti a szakképzési munkaszerződést** a tanulóval, illetve a képzésben részt vevő személlyel,
* biztosítja az Szkt.-ban meghatározott **juttatások**at,
* tanulóval /képzésben részt vevő személlyel kapcsolatban biztosítja:
  + Orvosi alkalmassági vizsgálatot 2024.09.01-től csak bizonyos szakmánknál
  + Felelősségbiztosítást
  + Munkavédelmi oktatást
  + Védőeszközt, védőitalt és munkaruhát.
* az iskolával közösen kidolgozza szakirányú oktatásra vonatkozó **képzési program**ot,
* kidolgozza az **értékelésre és minősítésre vonatkozó szempontok**at, valamint értékeli és minősíti a tanulót,
* a szakmai gyakorlat időarányos megvalósulásáról **foglalkozási napló**t vezet a Krétában,
* nyilvántartja a tanulói mulasztásokat, vezeti a jelenléti ívet papíron és a Krétában is,
* kapcsolatot tart a területileg illetékes gazdasági kamarával, szakképző intézménnyel, szülőkkel.

A programtanterv (PTT) helyett a jövőben **a képzési és kimeneti követelmények** (KKK) határozzák meg a szakmai oktatás kötelező foglalkozásainak összesített számát és az egybefüggő gyakorlat időtartamát, ez **alapján kell kidolgozni a képzési programokat.**

**Munkabér és egyéb juttatások**

A tanuló a szakképzési munkaszerződés alapján végzett munkáért havonta közvetlenül nyújtott pénzbeli juttatásként **munkabér**re jogosult, melynek **mértéke a szakirányú oktatás központi költségvetéséről szóló törvényben meghatározott önköltsége egyhavi összege, de legfeljebb 168%-a** lehet. Tehát, **minimum** 1.200.000/12=**100.000 Ft**, **maximum 168.000 Ft**. A munkabért a duális képzőhely a tárgyhót követő **hónap tizedik napjáig** történő **átutalás**sal teljesíti. Az így megállapított tanulói munkabér **személyi jövedelemadó mentes, 18,5% TB járulék** terheli. A munkáltatónak nem keletkezik szociális hozzájárulási kötelezettsége.

A tanulót **egyéb juttatás**ként megilletik a duális képzőhelyen az adott szakmához szükséges szakképzettséggel betöltött munkakörben foglalkoztatottak részére biztosított juttatások (munkaruha, kedvezményes étkeztetés, útiköltség-térítés, egyéni védőfelszerelés, cafeteria) a foglalkoztatottak részére biztosított juttatással azonos mértékben, de legfeljebb a szakirányú oktatás központi költségvetésről szóló törvényben meghatározott önköltsége egyhavi összegének 168%-áig, adómentesen.

* Az egyéb juttatásra a tanuló az általa ledolgozott napokra tekintettel arányosan jogosult.
* A tanuló számára meghatározott munkabért és egyéb juttatásokat a tanuló igazolatlan mulasztásával arányosan csökkenteni kell.

**Társadalombiztosítás ellátásaira való jogosultság, munkaviszony**

**Betegszabadság (Mt. 126. § (1) bek.), táppénz (Eb tv)**

A tanuló **a szakképzési munkaszerződés időtartama alatt** **a társadalombiztosítás ellátásaira való jogosultság szempontjából**

* munkaviszonyban foglalkoztatott biztosítottnak minősül (biztosítotti **bejelentés T1041** számú adatlapon **1131 jogviszony**)
* a munkaviszony időtartama nyugellátásra jogosító szolgálati időnek,
* a munkabére nyugdíjalapot képező jövedelemnek számít,
* munkaerőpiaci ellátások igénybevételre

A munkáltató a tanuló számára a betegség miatti keresőképtelenség tartamára – a munkajogi és társadalombiztosítási szabályok értelmében – **naptári évenként 15 munkanap betegszabadságot** ad ki.

* Betegszabadság díjazása (Mt. 146. § (3) bekezdése): **távolléti díj 70%-**a
* Szocho kedvezmény: a duális képzőhelyi napot érintő betegszabadság időszakára elszámolható (Szocho tv. 17/A. § (1) bek aa) alpont)

A tanuló a betegszabadságot meghaladó idejére a társadalombiztosítási jogszabályok szerint **táppénzre jogosult**. A betegszabadságot a munkaidő-beosztás szerinti munkanapokra kell kiadni.

* Időtartama: Keresőképtelenség első 15 munkanapja
* Év közben kötött SZMSZ esetén időarányos: szept. 1-től arányosan 5 munkanap
* Intézményi napra is elszámolandó

**Táppénzzel** ellátott időszak a betegszabadság lejárta után (Eb tv.)

* Munkabérrel ellátatlan időszak
* Szocho kedvezmény nem érvényesíthető a duális képzőhelyi napokra sem

**A szakképzési munkaszerződés megszűnik**

* a tanulói jogviszony, illetve a felnőttképzési jogviszony megszűnése hónapjának utolsó napján, ha a tanuló, illetve a képzésben részt vevő személy tanulmányait más szakképző intézményben nem folytatja,
* a tanítási év **utolsó tanítási napján**, amelyben a tanuló a szakirányú oktatást közvetlenül követő első szakmai vizsgáját megkezdi,
* a duális képzőhely jogutód nélküli megszűnése napján,
* a szakirányú oktatásban való részvételtől eltiltó határozat véglegessé válásának napján, azonnali végrehajtás elrendelése esetén a határozat közlésének napján,
* a tanuló, illetve a képzésben részt vevő személy halála napján.

A szakképzési munkaszerződést kötő felek megállapodhatnak abban, hogy a szakképzési munkaszerződés határozatlan idejű munkaviszonnyá alakul. Ebben az esetben a munkaviszony a szakképzési munkaszerződés megkötésétől kezdve folyamatosan fennáll.

**A szakképzési munkaszerződés megszüntethető**

* közös megegyezéssel a közös megegyezésben megjelölt nappal,
* felmondással a felmondás közlésétől számított tizenötödik nappal,
* azonnali hatályú felmondással az azonnali hatályú felmondás közlésének napjával.

A felmondást és az azonnali hatályú felmondást a duális képzőhely indokolni köteles.

**Képzésben részt vevő / saját dolgozó**: A saját dolgozóval – az Szkt. 90/A. § (1) bekezdés a) pontja szerint – kötött, az eredeti munkakörre vonatkozó munkaviszonnyal párhuzamos szakképzési munkaszerződés esetén több lehetséges megoldás van a jogviszonyokra vonatkozó munkaidő megállapítása tekintetében:

* **Eredeti munkaszerződés marad teljes munkaidős (napi 8 órás) + Részmunkaidős** SZMSZ KIM: Figyelemmel kell lenni a rendkívüli munkavégzés korlátjára Mt. 109. §.: Rendkívüli munkavégzés évente 250 munkaóra + írásbeli megállapodás alapján 150 munkaóra, összesen max. 400 munkaóra (átlagban 7,6 munkaóra/hét) A napi 8 órán felüli munkaidő rendkívüli munkavégzésnek minősül az eredeti munkaviszonyban.
* **Eredeti munkaszerződés részmunkaidőssé alakítása + Részmunkaidős SZMSZ** Két jogviszony együtt összesen heti 40 óra (napi 8 óra)
* Eredeti munkaszerződés marad teljes munkaidős (8 óra) munkavégzés alóli mentesítéssel + Részmunkaidős SZMSZ Mt. 146.§(6): mentesülés idejére megállapodás alapján jár díjazás. Ledolgozandó időre a munkaszerződésben meghatározott havi munkabér arányos része jár.

**2025. január 1-jétől változnak a saját munkavállaló képzésére vonatkozó szabályok**. A 2024. december 31-ét követően indult képzések esetén az adókedvezményt ugyanazon munkáltató ugyanazon munkavállalója tekintetében **legfeljebb 12 hónapra érvényesítheti** azon **képzésben részt vevő személy** tekintetében, aki a **szakirányú oktatást** az Szkt. 90/A. §-a szerint a **saját foglalkoztatójánál teljesíti**. A kedvezmény érvényesítésének feltétele, hogy a képzésben részt vevő munkavállaló legkésőbb a szakirányú oktatás befejezését követő második vizsgaidőszakban szakmai vizsgát tegyen, függetlenül annak eredményétől. (Szocho tv. 17/A. § (2) bekezdés, 36/I. § (3) bekezdés)

**A kedvezmény érvényesítése kétféleképpen lehetséges**:

• A képzés teljesítése és a vizsgán való részvételt követően a munkáltató a korábban benyújtott bevallások **önellenőrzésével** érvényesíti a kedvezményt.

• A kedvezményt a képzés alatt folyamatosan, havonta veszi igénybe a munkáltató. **Amennyiben a követelményeket nem teljesíti a képzésben résztvevő személy, a jogosulatlanul igénybe vett kedvezményt utólag, önellenőrzéssel fizeti vissza a munkáltató,** ebben az esetben önellenőrzési pótlék fizetési kötelezettség is felmerülhet.

**SZOCHO elszámolása**

A duális képzéshez kapcsolódó korábbi szakképzésihozzájárulás-csökkentési lehetőségek megmaradnak, 2022. január 1-jétől a **szociális hozzájárulási adóból vonhatók le**.

Az **adókedvezményt az a szociális hozzájárulásra kötelezett** érvényesítheti, aki a tanulóval, illetve a képzésben részt vevő személlyel szakképzési munkaszerződést kötött. A bruttó kötelezettséget meghaladó adókedvezmény adó-visszaigénylés keretében érvényesíthető, a **’08-as bevallás (havi - 29-es sor szakirányú oktatás…)** keretében tesz eleget bevallási kötelezettségének.

Az önköltség mértékét a központi költségvetésről szóló törvény, az önköltség szakmánként alkalmazandó súlyszorzóját a szakképzési törvény végrehajtási rendelete határozza meg. A szakmánként alkalmazandó súlyszorzót a szakmaszorzó és az évfolyami szorzó szorzataként kell meghatározni. A költségvetési törvény az adókedvezmény meghatározásához kapcsolódó önköltség összegét a szakmajegyzék szerinti szakirányú oktatás tekintetében 1.200.000 Ft/Fő/év összegben határozza meg.

Felnőttképzési jogviszonyban alkalmazandó évfolyami szorzó egységesen 1,00.

A SZOCHO kedvezmény (arányosított önköltség egy munkanapra vetített mértéke) a duális képzőhelyen folytatott szakirányú oktatással érintett napokon a képzőhelyen töltött idő arányában vehető igénybe, 8 óra (18 év felett), illetve 7 óra (18 év alatt) napi munkaidőhöz arányosítva.

**A teljes napi adókedvezmény 18 év alatt napi 7 órás, 18 év felett napi 8 órás foglalkoztatás esetén érvényesíthető.**

**Sikerdíj:**

Abban az esetben, ha a **tanuló, a képzésben részt vevő személy** sikeres szakmai vizsgát tesz, a duális képzőhelyet további adókedvezmény, ún. „sikerdíj” illeti meg, az Szkt. 83. § (2) bekezdés a) pontja szerint megkötött és 2023. augusztus 1-jétől legalább hat hónapos egybefüggő időtartamban fennálló szakképzési munkaszerződésre tekintettel, a képzési idő időtartama alatt érvényesített összes adókedvezmény   
20%-nak megfelelő összegben.

A sikerdíjkedvezményt tehát **több foglalkoztató is igénybe veheti**, ha **a sikeres vizsgát tett személyt legalább hat hónapos időtartamban fennálló**, szakirányú oktatás időtartamára kötött szakképzési munkaszerződés alapján képezte.

A **„sikerdíj”** összege annak **a hónapnak az adó- és járulék bevallásában számolható el, amelyik hónapban az igazolás kiállításra kerül.** Például, ha a tanuló májusban tett sikeres szakmai vizsgát, de a szakképző intézmény az erről szóló igazolást csak júniusban állítja ki, akkor az adókedvezmény a június hónapra szóló, július 12-ig benyújtandó 2308-as bevallásban szerepeltethető.

*A szociális hozzájárulási adóról szóló 2018. évi LII. törvény* (a továbbiakban: Szocho tv.) 17/A. § (1) bekezdés *b)* pontja szerint a duális képzőhely sikerdíj kedvezményre jogosult, ha a tanuló, illetve a képzésben részt vevő személy sikeres szakmai vizsgát tett. **A NAV Adójogi és Tájékoztatási Főosztályának csatolt állásfoglalása megerősíti, hogy a sikerdíj-jogosultság nem az oklevél kiállításához, hanem kizárólag a sikeres szakmai vizsga letételéhez kötött.**

Ez azt jelenti, hogy ha egy technikumi tanuló a **13. évfolyam végén sikeres szakmai vizsgát tesz, de valamely érettségi tárgyból sikertelen vizsgát tett**, így nem szerez érettségi végzettséget, akkor is jogosult a duális képzőhely a sikerdíjra. Az oklevél kiállításának elmaradása nem befolyásolja a kedvezmény érvényesíthetőségét.

 A sikerdíj kedvezmény feltétele továbbra is az Szkt. 83. § (2) bekezdés a) pontja szerinti, legalább hat hónapos egybefüggő szakképzési munkaszerződés fennállása, valamint a sikeres szakmai vizsga. A vizsga sikerességéről szóló igazolást a vizsgaközpont állítja ki, és ennek birtokában érvényesíthető a kedvezmény.

**Gyakorlati változások a szakképzésben**

A **véradás**immár beszámítható közösségi szolgálatként**, legfeljebb 4 óra** időtartamban.

Pontosításra került **a tanulók késésének kezelése** a szakképzésben.   
Amennyiben a tanuló nem érkezik meg a foglalkozás kezdetére, a késést a házirendben meghatározott módon kell igazolnia. A késések időtartamát össze kell számítani, és ha ezek összessége eléri egy teljes tanóra időtartamát, az a mulasztás igazolt vagy igazolatlan foglalkozásnak minősül – attól függően, hogy a tanuló rendelkezik-e megfelelő igazolással.

**(a felnőttképzést, a szakképzést, az innovációt és a felsőoktatást érintő kormányrendeletek módosításáról szóló 225/2025. (VII. 24.) Korm. rendelet)**

**További információ:** www.iparkamaraszolnok.hu/szakképzés